《依韵和施正臣游圣果寺二首 其二》
宋代·沈遘

长爱高僧住绝岑，定知无复俗缘侵。人生扰扰应从昔，世事悠悠岂独今。

轩冕傥来真可愧，山林归去莫嫌深。孟轲事业谁能及，告子唯先不动心。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。